L-Uffiċċju tal-Awditur Ġenerali kkonkluda li l-kuntratt ta' €274 miljun li ngħata b'direct order lill-kumpaniji James Caterers u db group dwar San Vinċenz de Paul kiser il-liġi. Konsorzju magħmul minn James Caterers Limited u Malta Healthcare Company – kumpanija sussidjarja tad-db Group ta' Silvio Debono – rebaħ tender fl-2017 biex jipprovdi s-servizzi tal-ikel u biex jibni kċina ġdida fir-residenza tal-anzjani f'Ħal Luqa. Madankollu, waqt in-negozjati, dan it-tender inbidel f'direct order rekord biex ikun hemm 500 sodda oħra bħala estensjoni għad-dar. Il-kuntratt relatat ma' din is-sejħa għall-offerti, li sar ukoll fl-14 ta' Novembru 2017, kellu valur ta' €57,000,000. Il-Kumitat tal-Kontijiet Pubbliċi fil-Parlament talab lill-Uffiċċju Nazzjonali tal-Verifika (NAO) biex jeżamina dawn il-kuntratti. F'rapport twil 177 paġna l-Awditur Ġenerali qal li r-Residenza San Vinċenz de Paul, li hija istituzzjoni governattiva għall-anzjani, il-Ministeru tal-Familja u d-Dipartiment tal-Kuntratti kisru għadd ta' proviżjonijiet leġiżlattivi meta nnegozjaw proċedura għall-immaniġġjar tal-blokok il-ġodda abbażi tal-urġenza. Fir-rapport ġie spjegat li ma kien hemm l-ebda urġenza li tiġġustifika l-proċedura negozjata minflok ma nħareġ tender. L-Awditur innota li l-Gvern qed iħallas ħafna aktar għal kull sodda bl-estensjoni ta' San Vinċenz milli jħallas għas-sodod fis-settur privat. Apparti hekk, San Vinċenz ma fittixx l-approvazzjoni tal-Ministeru tal-Finanzi għall-kuntratt, u l-kuntratt ma ġiex sanzjonat mill-Kabinett. Xahar ilu L-NAO jakkuża lil James Caterers li pprova jindaħal f'investigazzjoni tiegħu L-investiment addizzjonali L-Uffiċċju tal-Awditur Ġenerali qal li għandu riżervi dwar ir-raġuni għaliex ma ġew stabbiliti l-ebda parametri sabiex jiggwidaw lil dawk interessati fis-sejħa jifformulaw l-investiment addizzjonali. Dan it-tħassib kompla jikber meta wieħed iqis l-importanza sproporzjonata li l-investiment addizzjonali ġie assenjat fil-kriterji ta' evalwazzjoni. Intqal li l-kunċett ta' investiment addizzjonali, mingħajr ebda spiża għall-awtorità jiġifieri għall-SVPR, huwa falz, "għax fi tranżazzjoni ta' valur sinifikanti b'interessi kummerċjali, xejn ma jiġi b'xejn." Intqal ukoll li l-offerenti setgħu jirkupraw l-investiment addizzjonali billi jinkludu din l-ispiża fil-prezz għall-provvista ta' ikliet jew permezz ta' ftehim ieħor relatat. Kompetizzjoni assenti? L-akbar tħassib huwa li l-bażi li ngħatat bħala ġustifikazzjoni li tawtorizza l-proċedura negozjata kienet bi ksur ta' ċerti provedimenti leġislattivi, u b'hekk possibbilment tinvalida l-akkwist. L-awtorizzazzjoni li ntalbet minn San Vinċenz, li ġiet approvata mill-Ministeru għall-Familja u Solidarjetà Soċjali u mogħtija mid-Dipartiment tal-Kuntratti kienet fuq il-bażi li l-kompetizzjoni kienet assenti għal raġunijiet tekniċi u għal raġunijiet ta' urġenza estrema. L-NAO sostna li ma kien hemm l-ebda raġuni teknika li kienet tipprekludi l-kompetizzjoni billi l-immaniġġjar ta' dawn il-blokok seta' jsir minn operaturi oħra. Minkejja referenza għall-urġenza, skont l-NAO din ma kinitx ġustifikata għaliex il-blokok kellhom ikunu taħt kostruzzjoni għal mill-inqas 18-il xahar, li matulhom San Vinċenz seta' jakkwista dawn is-servizzi permezz ta' proċedura kompetittiva. L-NAO jsibha diffiċli jemmen li l-proġett ma ġibidx l-attenzjoni tas-Segretarji Parlamentari L-NAO kkummenta wkoll dwar kif kienet nieqsa kull awtorizzazzjoni politika li tapprova l-impenn tal-Gvern għal proġett ta' aktar minn €274,000,000 u li daħal għalih b'mod dirett mal-Konsorzju JCL u MHC. L-NAO kkundanna l-mod kif il-ftehim għall-immaniġġjar tal-blokok addizzjonali ma nġiebx għall-attenzjoni tal-Kabinett minkejja l-materjalità tiegħu u l-importanza nazzjonali tal-proġett. Huwa spjega li, "Meta wieħed iqis il-firxa tal-proġett, il-materjalità tiegħu, is-sinifikat tiegħu minħabba ż-żieda fil-kapaċità tal-faċilitajiet eżistenti, u li n-negozjati kienu ilhom għaddejjin għal bosta xhur, l-NAO jsibha diffiċli jemmen kif dan il-proġett ma ġibidx l-attenzjoni tas-Segretarji Parlamentari responsabbli mill-SVP. Anke jekk il-proġett ma ġiex riferut lis-Segretarji Parlamentari għall-awtorizzazzjoni, in-nuqqas li jistaqsu dwar ir-regolarità ta' dan l-akkwist huwa ksur ċar tad-doveri tagħhom fil-kuntest tal-kariga politika li kellhom." Huwa ta' tħassib, qal l-NAO, li l-Ministeru tal-Familja, San Vinċenz u d-Dipartiment tal-Kuntratti aċċettaw l-offerta tal-konsorzju u assenjawlu l-immaniġġjar tal-blokok ġodda mingħajr ma sar l-għarbiel xieraq. "L-ispejjeż kellhom jiġu determinati qabel" Apparti hekk, dan l-Uffiċċju sostna li l-ispejjeż kellhom jiġu determinati qabel ma ttieħdet id-deċiżjoni biex l-immaniġġjar ta' dawn il-blokok jiġi assenjat lill-konsorzju. Barra minn hekk, ma saret l-ebda analiżi dwar il-prezz li l-Gvern kien qiegħed iħallas għal residenti dipendenti fi djar oħra tal-kura għall-anzjani, rata li kienet ferm inqas minn dik mitluba mill-konsorzju, dik ta' €99.17 kuljum għal kull resident għal kull sodda okkupata. Ir-rata medja ta' kuljum li l-Gvern kien qiegħed iħallas kuntratturi privati għal persuni b'dipendenza għolja fl-2016 kienet ta' €51.06. F'Novembru li għadda, jiġifieri mat-trasferiment tal-blokok lil San Vinċenz, ir-rata mitluba mill-Konsorzju ġiet riveduta għal €118.44, filwaqt li r-rata medja mitluba taħt l-Iskema tax-Xiri ta' Sodod kienet ta' €65.13. Din id-differenza għalhekk qajmet dubji dwar jekk il-valur għall-flus kienx assigurat. Tista' tara r-rapport sħiħ minn hawn. Fl-2018 "Mhux eskluż li l-PAC jiddiskuti d-direct order f'San Vinċenz" Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_608a63063c1c8_rand.td-a-rec-img{text-align:left}.td_uid_3_608a63063c1c8_rand.td-a-rec-img img{margin:0 auto 0 0}